text: Mistænkelig brand? Så kommer hundene!
  12 oktober 2015 kl. 13.23
  To hunde er blevet trænet til at snuse til mistænkelige brande.
  Hundene og deres førere er blandt andet trænet hos norsk politi, der har mange års erfaringer med brandhunde.
  - Selvom huset er helt udbrændt, finder hundene ret hurtigt ud af, hvor en gerningsmand har hældt antændelige væsker ud, og det er en stor hjælp for at komme videre i efterforskningen, siger politikommissær Povl Holstein Nielsen.
  Brandhundene og deres førere hører til hos Rigspolitiets Nationale Kriminaltekniske Center Vest i Fredericia, hvorfra de dækker hele landet.
  - Før brugte vi mange timer på at lokalisere brandvæsker på et brandsted, og vi tog langt flere prøver for at være på den sikre side. Nu gør hundene det på 15-20 minutter og er oven i købet nøjagtige, og det sparer os både tid og analyseudgifter, siger Povl Holstein Nielsen.
  